“สธ.” แถลงเพิ่ม ผู้ป่วย “โควิด-19” เสียชีวิตอีก 2 ราย อาการหนักพุ่งรวม 23 คน!
"กระทรวงสาธารณสุข" เผยผู้ป่วย "โควิด-19" เสียชีวิตเพิ่ม 2 ราย อาการหนักพุ่งรวม 23 ราย! 
"กระทรวงสาธารณสุข" เผยผู้ป่วย "โควิด-19" เสียชีวิตเพิ่ม 2 ราย อาการหนักพุ่งรวม 23 ราย!
30 มี.ค. 2563

ผู้สื่อข่าวรายงานว่า เมื่อเวลา 13.00 น. กระทรวงสาธารณสุข (สธ.) รายงานตัวเลขผู้ป่วยยืนยันติดเชื้อโควิด-19 วันนี้ (30 มี.ค.63)​ มีผู้เสียชีวิตเพิ่มอีก 2 ราย รวมผู้เสียชีวิตขณะนี้เป็น 9 ราย
ขณะที่ผู้ป่วยใหม่เพิ่ม 136 ราย รวมสะสม 1,524 ราย กลับบ้านแล้ว 127 ราย อยู่โรงพยาบาล 1,388 ราย อาการหนัก 23 ราย เพิ่มจากวานนี้ (29 มี.ค.)​ อยู่ที่ 17 ราย
สำหรับผู้ป่วยยืนยันรายใหม่จำนวน 136 ราย แบ่งเป็น 3 กลุ่ม ได้แก่
กลุ่มที่ 1 กลุ่มที่สัมผัสผู้ป่วยหรือเกี่ยวข้องสถานที่ที่พบผู้ป่วยก่อนหน้านี้ จำนวน 71 ราย ได้แก่ กลุ่มสนามมวย 2 ราย, กลุ่มสถานบันเทิง 10 ราย กลุ่มสัมผัสผู้ป่วยที่มีรายงานมาแล้วก่อนหน้านี้ 59 ราย
กลุ่มที่ 2 ผู้ป่วยรายใหม่จำนวน 59 ราย ได้แก่ กลุ่มคนเดินทางมาจากต่างประเทศ 21 ราย เป็นคนไทย 17 ราย และคนต่างชาติ 4 ราย, กลุ่มคนทำงานหรืออาศัยในสถานที่แออัดใกล้ชิดคนจำนวนมาก เกี่ยวข้องกับคนต่างชาติด้วย 15 ราย, บุคลากรทางการแพทย์เพิ่ม 2 ราย, ผู้ที่ไปสถานที่แออัด 3 ราย, ผู้เกี่ยวข้องขนส่งสาธารณะ 4 ราย และอื่นๆ 14 ราย
กลุ่มที่ 3 เป็นกลุ่มที่รอผลสอบสวนโรค 6 ราย
นอกจากนี้ กระทรวงสาธารณสุขยังเปิดเผยอีกว่า ขณะนี้พบผู้ติดเชื้อไวรัสโควิด-19 เกือบทุกจังหวัดของไทย ยกเว้นเพียง 2 จังหวัด คือ ลำปางและน่าน